La ciència radial o per què Madrid té l’Institut Oceanogràfic - Nosaltres La Veu\nLa ciència radial o per què Madrid té l’Institut Oceanogràfic\nDijous, 24 de juny de 2021 - 06:00h\nMés d’una vegada coneguts i amics investigadors que es plantegen picar sola amb la mirada cap al nord, a Escandinàvia, em pregunten llocs on poder fer recerca a Noruega. Sempre tenen al cap dos noms, Oslo i Bergen, la primera i segona capital del regne noruec, raó per la qual els agafa de sorpresa que els responga Trondheim, que conforma el tercer angle del triangle daurat d’aquest estat unitari, menys conegut entre els seguidors septentrionals del nordic noir.\nA les latituds nòrdiques tenen clar que ciència i cultura no poden circular per carrils contraris ni poden aglutinar-se només en un parell de capitals. Per això no pot estranyar que la tercera ciutat noruega més poblada es reconega al mateix temps com a centre cultural i com el node científic més important del país escandinau, l’ecosistema d’investigació i innovació del qual respira al voltant de la Universitat Noruega de Ciència i Tecnologia, coneguda pel seu acrònim noruec NTNU. El seu pes tampoc fa ombra al paper en recerca d’altres ciutats, com ara la capital del petroli reconvertida a les noves energies, Stavanger, i el seu Institut Internacional de Recerca (IRIS), un focus remarcable també per als estudis del medi marí, la biotecnologia, les ciències socials i el desenvolupament empresarial.\nCada territori, però, ha de trampejar els seus propis malsons. Els habitants de les ciutats noruegues més poblades que escapen a la bipolaritat Oslo-Bergen no necessiten un representant com Ximo Puig que demane la «descentralització real de les institucions», com va reclamar la setmana passada a Barcelona en la XXXVI Reunió del Cercle d'Economia, perquè el problema és un d’altre ordre: el sobrepès meridional en desigualtat palesa amb el nord despoblat, l’escenari gèlid dels samis, els kvens, la tundra i dels rens oblidat de la llista de les prioritats públiques de la Gran Assemblea del Storting. No és cera tot el que crema a Escandinàvia, avís gentil als amants d’Ingmar Bergman, les cabanyes i l’unitarisme benpensant.\n«Si està a Madrid fins a l'Institut Oceanogràfic! Totes les institucions de l'Estat han d'estar a Madrid? No hi ha cap raonament que sostinga aquesta qüestió». La sentència del molt honorable sobre la distribució institucional davant dels seus homòlegs balear, gallec i andalús li confereix una altra empenta a la desigualtat autonòmica, més enllà d’Hisenda i el Corredor Mediterrani, aprofitant l'arribada dels fons europeus per a la recuperació. El missatge de Puig em va recordar un tuit el 8 de juny de l’historiador Marc Ferri, que es feia ressò d’un altre de Guerra en la Universidad sobre la visita i la seua consegüent crítica a l’anacronisme permanent del Museu Naval de Madrid, que estrena rentat de cara. «La meua explicació preferida del centralisme de l'Estat és aquesta: en un país envoltat de costes el museu naval es troba a 300 kilòmetres de qualsevol port», escrivia encertadament Ferri, especialista en el paper dels enginyers tant en l’organització dels regadius com en la instauració de l’estat liberal a Espanya.\nSiguen museus o institucions, les dos referències desenterren el debat sobre el mapa espanyol del coneixement, és a dir, la ciència i la tecnologia radials. Tot i que en el paper la seua distribució respon a un criteri poc habitual en el sistema de repartiment competencial establert en la Constitució Espanyola, on l'Estat i les autonomies disposen de funcions legislatives i executives plenes en fomentar la recerca científica baix la coordinació general estatal, una gran part de la xarxa pública de centres d’investigació es reparteixen entre Madrid... i també Barcelona.\nEl cercle que dibuixen la inèrcia econòmica i la pressió investigadora confirmen que diners (per a ciència) fan més diners, i que la tendència centralitzadora remunte sense molta massa crítica ni tan sols entre els mateixos investigadors. El distintiu d’excel·lència Severo Ochoa i María de Maetzu —52 milions d’euros en total— per finançar i acreditar centres i unitats d’investigació que demostren impacte i lideratge científic a escala internacional i que col·laboren activament amb el seu entorn social i empresarial, atorgat per l’Agència Estatal d’Investigació (AEI), n’és una mostra. Del vora mig centenar de centres que l’han obtingut, més de la meitat del pastís recau en totes dos capitals, els dos nodes que materialitzen la radialitat del sistema científic espanyol.\nLa prova la tenim en la darrera convocatòria del programa el 2020: dels setze centres i unitats que aconseguiren els segells d'excel·lència estatals, només tres entitats no pertanyen a Madrid o Barcelona, entre ells l’Institut de Ciència Molecular (ICMol) de la Universitat de València, regat amb 500.000 euros anuals durant quatre anys com a Unitat María de Maetzu. El mateix esquema traça la distribució dels fons europeus per a Recerca i Desenvolupament Horitzó 2020, del qual Madrid i Barcelona acaparen el 57% dels 4.951 milions del programa marc que es van destinar a Espanya entre 2014 i juny de 2020, segons el Centre per al Desenvolupament Tecnològic Industrial (Cdti) i la recopilació en l’Anàlisi de l'Economia Valenciana i el Sistema Valencià d'innovació a càrrec de l'Institut Valencià d'Investigacions Econòmiques (Ivie).\nEn termes d’innovació, l’esquema radial de la investigació és una mica diferent quan parlem dels parcs científics, les instal·lacions perifèriques alçades en nom de la transferència públicoprivada i nascudes com a ponts entre les universitats i el teixit productiu. Si donem una ullada al percentatge que representa l'ocupació als parcs per autonomies, les dades del 2019 de l’APTE, associació que reuneix els parcs científics a escala estatal, assenyalen que País Basc (2%), Catalunya (1,8%), Andalusia (1,7)%, Astúries (1,6%) i Cantàbria (1,6%) són les comunitats en les quals els parcs científics i tecnològics estan contribuint en major mesura a la creació d'ocupació. El País Valencià, que en el millor dels casos sol figurar en el cinquè lloc en desenvolupament i producció científica, tampoc hi figura entre els focus principals.\nNo hi cap motiu raonable per a continuar amb la radialitat científica ni institucional. La ciència valenciana compta amb personal preparat per a assumir un pes major en crear un veritable pol innovador amb la nostra millor recerca i empresa, amb l’oportunitat i la capacitat de diversificar les activitats entre les tres províncies, que trenque la invisibilitat en el sistema estatal d’investigació. Només cal, això sí, el més important, recursos i infraestructures. Désolée, topem de nou amb els cacaus i els trens. Si els estats unitaris poden, nosaltres no hauríem d’estar a la cua.


La Cerverina Júlia Carbonell Font guanya la 18ena edició del “Emprenedoria Jove” — Oficina Jove de La Segarra\nLa Cerverina Júlia Carbonell Font guanya la 18ena edició del “Emprenedoria Jove”\nLa Cerverina Júlia Carbonell Font guanya la 18ena edició del “Emprenedoria Jove” El certamen, que valora els projectes de generació d’ocupació al territori, ha premiat també a Francesc Costafreda i Mateu Basomba. http://segarrajove.ddl.net/actualitat/noticies/la-cerverina-julia-carbonell-font-guanya-la-18ena-edicio-del-201cemprenedoria-jove201d http://segarrajove.ddl.net/actualitat/noticies/la-cerverina-julia-carbonell-font-guanya-la-18ena-edicio-del-201cemprenedoria-jove201d/@@download/image/4761aff2-e767-4fa9-91b4-5e88e32c10c4.png\nEl certamen, que valora els projectes de generació d’ocupació al territori, ha premiat també a Francesc Costafreda i Mateu Basomba.\nLa seu de l’Oficina Jove de la Segarra ha acollit una nova edició de l’entrega de premis del concurs “Emprenedoria Jove”, una iniciativa promoguda des de l’Oficina Jove per incentivar als menors de 35 anys del territori a impulsar projectes d’autoocupació i de generació de llocs de treball.\nEl projecte guanyador d’aquesta 18ena edició del certamen ha estat “Genera”, de la cerverina Júlia Carbonell Font, una consultoria on-line d’assessorament i acompanyament en polítiques d’igualtat de gènere, participació i democratització que es presenta com una eina transformadora per una societat més justa, igualitària i inclusiva. La dotació d’aquest primer premi ha estat de 1000€.\nEl segon i tercer premi han reconegut, respectivament, a Francesc Costafereda i Mateu Basomba pels projectes “Cofeequiz” – màquines de venda de cafè que interactuen amb el client mentre es processa el producte – i una iniciativa a tres bandes que combina enginyeria, agricultura i turisme de proximitat. Les dotacions per aquestes dues iniciatives han estat de 800€ i 500€. El segon premi ecònomic l'aporta la Paeria de Cervera.\nEn el lliurament dels premis 18ena edició del Premi Emprenedoria Jove, hi ha assistit el president del Consell Comarcal, Francesc Lluch, tècniques de l’Oficina Jove de la Segarra, i representants polítics comarcals.


Lo Vilot: La ISO i la mare que la va parir\nLa ISO i la mare que la va parir\nFa anys em van enviar aquest text. És de les vegades que m'he sentit més identificat. Un dia parlaré de la presa de pel que és això de les "ISO" i, com bé diu l'articulista, la mare que les va parir. Un negoci per uns pocs i una mentida per molts. Vaig treballar durant 10 anys amb aquesta norma, la ISO 9001, la meva afirmació no és gratuïta.\nAl barri, com a tots els barris, hi tenim un quiosc i, al quiosc, un quiosquer amb bata blava rebregada, que li diuen Manué. Ahir, en anar a comprar el diari, vaig trobar, com sempre, el senyor Enric, un padrí molt salat que va al quiosc a xafardejar les revistes de pit i cuixa.\nEn aquest, que s'obre la porta de la paradeta i apareix un senyor un senyor de edat, amb un vestit impecable de color gris marengo, amb la cartera de mà, de pell impecable el qual, amb un somriure cortès s'adreça al descurat quiosquer i li pregunta: "Te la ISO?".\nEl Manué sevillano català que viu i treballa a Catalunya - respon: "Izoquéé?"\nL'home impecable deixa la cartera a terra amb gest també impecable i, tot recolzant-se al mostrador movent negativament el cap (amb pentinat indespentinable, impecable) diu: "No anem bé, aquí no hi ha futur, no anem gens bé". El senyor Enric (Play Boy en mà) i jo (CD-Demo antivirus caduca a la setmana en ristre) ens apropem al taulell desmanegat on, al darrera, hi fa vida el rebregat.\nDavant de tant encuriosit i entregat públic l'impecable pren embranzida: "Com pot pretendre que el seu negoci sigui competitiu sense la ISO? Com podrá infiltrar-se al mercat internacional sense la ISO? Com podrà saber quin dominical, quin vídeo, quin col.leccionable va amb cada periòdic sense la ISO? Com podrà controlar la fluctuació de la parietat l'euromibor en funció de les oscil.lacions del PIB del països de l'òrbita oriental abans que Dawn Street tanqui d'acord amb l'index Niquei, sense la ISO?"\nCorpresos, esmaperduts i bocabadats tots tres en anàvem esgroqueint per moments. L'impecable implacable s'encarà al Manué i de fit a fit li espetà: Com pot tenir ordenats els diaris sense la ISO?...... Contesti'm! Com resolt el registre intern de comandes? Amb quin procediment avalua els seus proveïdors? Sap si són una empresa amb sistema d'autocontrol auditat i enregistrat?... Digui?" (el Manué mut, en senyor Enric i jo atrinxerats darrera les revistes). L'impecable, ara amb to d'íntriga torna a la carrega: "Sap que, per exemple, si li arriba un exemplar, posem per cas, de La Vanguardia en mal estat, pot obrir-li una no conformitat en el registre de recepció de matèries primeres i pot fer-li caure el pèl amb una avaluació negativa de proveïdor?" "A La Vanguardia?" pregunta incrèdul el Manué. L'implacable: "I tant! Pot fins i tot deixar-la fora del llistat de conformes i no comprar-la més. Oi que és maco, aixó? La ISO és el que ve, és l'empresa registrada, és el distintiu, no del futur, no; del present. La ISO és el sistema, si no te la ISO no té sistema: és més, està fora del sistema i aixó de "li embolico o se l'emporta posada" no és un bon sistema".\nEl Manué respira a fons, com contenint alguna inconfessable i poc sana intenció, i dispara: "Miri uzté jo faig anar la ENZI" "La ENZI?" -balbuceja l'impecable- no tinc constància d'aquestes entitats d'avalució......qui son?" I el Manué: "Jo se li ho explico"\n"La ENZI é mórt pràctica. Que tens que ordenar ers periòdics?, pué molt fàcil, s'aplica la ENZi, se a dir, se col.loquen uno ENZIma de lotro i el que ve depué ENZIma de lanterior, m'explico? Lo Segre enzima de lo Segre, La Mañana enzima de Las Mañanas, er Paí enzima de los Paí, etc, etc. Per controlar los vidéos i ers dominicals? Saplica la ENZI: sENZIten amb un poc de precinto.\nPer la comande ders proveïdors també aplico la ENZI, quan me zuministren la mercaderia jo, trinco a trinco, uno enzima de lotro. Si un periòdic no està en condicions de recibo memprenyo agafo el telefóno i aplico la ENZI: Me cago ENZIma de toz sus muertos. A més, sinyor meu, zàpiga que el meu quiosko en una empresa registrada i controlada, sense anar més lluny la setmana passada uns lladregots u van fotre tot damunt-davall pel procediment de la pata de cabra.\nMe permet una pregunta sinyor ISO?" "I tant", respongué l'implacable "Té vostè un procediment per fer l'amor amb la dona o la prójima?" "Sí -contestà com un llamp-, si el tinc". De cop l'implacable es quedà immòbil, el somriure de seguretat se li esborrà del rostre mentre un fil de veu afegia: "Però encara no l'he pogut implantar".\nEl Manué li passà el braç per l'espatlla i mentre el conduïa cap a la porta li digué amb un impecable català: "Per a aquestes menesteres també funciona millor la ENZI, créguime..."\nNota: Aquest article de l'Arquitecte tècnic Sr Carles Labèrnia és la reproducció del publicat a bic-Revista del Col.legi d'Aparelladors i Arquitectes Tècnics de Lleida (Publicat a l'any 2000-2001, aprox.). Des de aquí, les meves felicitacions.\nEtiquetes de comentaris: Humor, ISO, Negoci, Qüalitat\nEscrit per Lo Vilot a les 18:29


Què vam viure en el Taller Col·laboratiu per a joves? | Col·laborem\nmarç 17, 2019 | Gent de Col·laborem\nEl passat 15 de Març va tenir lloc el taller col·laboratiu sobre Joventut que vam organitzar des del grup Col·laborem.\nCartell Taller Col·laboratiu per a joves\nVam comptar amb la presència de més de 40 joves entre 17 i 30 anys. El taller va estar dinamitzat per en Jordi Bartolomé, candidat a l’alcaldia i l’Aina Sabat, número 13 per Col·laborem.\nPresentació de la jornada a càrrec de Jordi Bartolomé i Aina Sabat.\nDes de Col·laborem volem que els taller col·laboratius (entitats, joves, igualtat, esports, urbanisme…) siguin l’eina per a que la ciutadania faci arribar propostes. En cap cas, volem monopolitzar la informació extreta dels tallers i és per això que la posem a disposició de tota la ciutadania i de la resta de grups polítics. Nosaltres entenem que quan més partits incorporin les propostes sorgides del taller, millor serà pel poble. El que és important és QUE es faci, no QUI ho faci.\nDit això, comencem a explicar com va donar de si la jornada. El taller va estar dividit en 3 parts:\n1A PART: Dinàmica de presentació. Aquí els joves van poder presentar-se un a un i dir el motiu pel que s’havien sentit atrets per vindre. També van exposar quines eren les seves propostes individuals per la Joventut al municipi. En termes generals, els joves van expressar que tenien ganes de poder dir la seva, i així millorar les polítiques de joventut al municipi.\nDinàmica de presentació a l’exterior de l’ajuntament.\n2A PART: Dinàmica per escollir els punts a debatre en el taller col·laboratiu. En aquesta part es proposava als joves escollir quins d’aquells punts del Pla Local de Joventut volien posar a debat. Per escollir-ho, cada jove tenia dos gomets que havia de posar en una cartolina amb tots els punts.\nEls punts amb més gomets van ser (per número de vots):\nEspais per a joves amb 26 vots.\nOci/ Activitats per a joves amb 22 vots.\nMobilitat amb 17 vots.\nHabitatge amb 14 vots.\nParticipació juvenil amb 10 vots.\n3A PART: Debat sobre els 5 punts escollits en votació. Com no es pot parlar de tot, vam decidir centrar-nos en aquests 5 punts. Els joves es van organitzar en 5 grups heterogenis.\nLa dinàmica consistia en el següent, cada grup començava amb una cartolina amb un dels temes. D’aquest tema havien de dir alguna cosa bona que ja tenim, alguna cosa a millorar i alguna proposta.\nImatge de les cartolines utilitzades al taller.\nPassat un cert temps de debat, els grups van intercanviar les cartolines i el temps es va reiniciar. Vam repetir això, fins que tots els grups haguessin omplert les cartolines.\nImatge dels grups fent propostes\nImatges d’un grup fent propostes.\nA continuació exposem tot allò que es va anotar en les cartolines sobre cada punt tractat:\nQue no agrada:\nQue els caps de setmana els espais estiguin tancats.\nQue no hi ha piscina municipal.\nLes queixes dels veïns i veïnes quan utilitzen espai públic (quan no tenen on anar).\nL’horari de Can Carletes no s’adequa a les necessitats.\nQue no hi ha espais alternatius per l’oci nocturn dels joves.\nQue no hi ha res per als joves passades les 00.00h de la nit.\nLa biblio nocturna només obre uns dies.\nQue hi hagi horts urbans en l’únic espai exclusiu per a joves.\nPropostes del joves:\nLocal per a joves amb horaris adaptats on es pugui fer soroll (música). Gestionat per joves.\nQue hi hagi un espai per a joves a les festes.\nReobrir una mena de “Racó” adaptat a joves i que estigui insonoritzat. Espai dinamitzat pels propis joves i que puguin tenir feina.\nArribar a un acord amb l’horari de Can Carletes.\nGrand Prix del cap de setmana jove..\nAlgunes activitats de Festa Major com el Fang.\nAlgunes activitats que es fan a Can Carletes.\nAlgunes activitats que es fan per Cirera.\nActivitats de l’Associació Jove (i del Casal Activa’t).\nQue la gent està més motivada per fer coses.\nLes activitats de l’esplai GresKa i el Cau de la Colònia Güell.\nQue hi ha poca difusió o no arriba.\nActivitats que no son nocturnes o acaben molt d’hora.\nFalta participació dels joves per fer més activitats.\nAlgunes activitats acaben amb baralles.\nParticipació de l’ajuntament.\nLes queixes dels veïns i veïnes.\nQue hi ha poques alternatives.\nFestes alternatives per a joves.\nActivitats més interessants per a joves i més dinàmiques (com un paintball a Can Carletes).\nExcursions, rutes de muntanya o acampades.\nAllargar l’horari nocturn a les festes més importants (Festes Majors i Cirera).\nEscoltar més les propostes del joves.\nMés facilitats per organitzar activitats per part de l’ajuntament.\nObrir espais municipals per fer activitats esportives o lúdiques (tornejos de 3×3 de bàsquet, o de futbol…).\nQue tenim un bon poble per viure.\nQue és un poble maco en el que ens volem quedar.\nPoble molt acollidor.\nPisos molt cars i poc assequibles.\nNo hi ha pisos de protecció oficial (HPO).\nNo hi ha pisos de lloguer, i els que hi ha són molt cars.\nQue per fer habitatge, no respectem l’entorn natural.\nPisos per estudiants.\nPisos de protecció oficial per a joves.\nAjudes econòmiques per part de l’ajuntament per la emancipació.\nAjudes als joves de Santa Coloma per accedir a habitatge.\nQue dels nous habitatges previstos en el Pla de Desenvolupament Urbanístic hi hagi preferència pel col·lectiu juvenil.\nQue es conservi l’entorn natural del poble per no perdre l’essència.\nQue gaudim de les avantatge de ZONA 1 en el transport públic.\nFreqüencia del bus (cada hora) i recorregut.\nQue es pugin impostos per ser ZONA 1.\nQue no hi hagi més transport nocturn (Bus nit).\nQue falta aparcament al centre del poble.\nMillorar algunes voreres per persones amb mobilitat reduïda.\nFreqüència del ferrocarril.\nUna altra línia de bus.\nMés freqüència del bus (cada mitja hora).\nQue el bus nocturn arribi a Cesalpina també.\nMés aparcament al centre del poble.\nLluitar per tenir més freqüència en el ferrocarril. També nocturn.\nMillora de les escales de Cesalpina.\nSubvencions per accedir a l’autoescola.\nHi ha moltes entitats i molt diverses.\nCada cop som més gent i entitats.\nHi ha molt bon rotllo al poble.\nGent amb ganes de fer coses.\nQue es donin espais per a que els joves puguin parlar.\nQue des de Can Carletes es vagi a l’Institut a fer xerrades.\nL’Associació Juvenil Activa’t.\nHi ha poca difusió i no arriba a tothom.\nSom les mateixes persones a totes les entitats. Moltes entitats per la poca participació que hi ha.\nQue els Plans Locals de Joventut no s’apliquin i quedin en un paper.\nL’ajuntament no facilita prou.\nFalta participació i motivació per part de l’ajuntament.\nFalta participació dels joves, tot i que cada cop, n’hi ha més.\nFer arribar la informació als instituts.\nTreballar amb xarxa amb l’institut.\nMillorar la comunicació via xarxes socials que té l’ajuntament per arribar millor als joves. (Instagram, whatsapp…).\nMillorar els canals per a que arribi la informació de l’Agenda Jove.\nDisposar de trobades trimestrals amb l’ajuntament per poder fer arribar les propostes i avaluar la feina feta.\nI fins aquí el que va de donar de si el taller! Ara toca estudiar totes les propostes i estudiar-ne la seva viabilitat per incorporar-les al programa. Els joves han fet sentir la seva veu, ara toca parar atenció.\nDes de Col·lobarem ho tenim clar! La Joventut és una de les nostres prioritats. Primer perquè hi creiem, i segon perquè és una necessitat urgent de poble. D’aquí 10 anys els joves entre 15 i 29 anys seran el 22% de la població (1800 joves). Tenim una oportunitat magnífica per ser un poble viu i dinàmic. Això passa pels joves i adoelscents. Són el nostre futur.\nSalut i joventut!


L’Associació Grau Centre Gastronòmic Castelló organitza unes jornades gastronòmiques per a donar a conéixer la riquesa i varietat de la nostra fauna marina i la gastronomia marinera de la nostra terra\nLa gastronomia que viu en el Grau de Castelló obri les portes i torna amb la celebració de les II Jornades Gastronòmiques de la Cuina Marinera que se celebraran del 17 de setembre al 12 d’octubre.\nPer segon any consecutiu, serà l’Associació Grau Centre Gastronòmic Castelló qui organitza unes jornades gastronòmiques per a donar a conéixer la riquesa i varietat de la fauna marina i la gastronomia marinera de la terra castellonenca.\nEn aquestes jornades participaran alguns dels restaurants més importants del Grau, com a Casa Santiago, El Viarany, Nou Escull, Casa Lola, L’Ona, Brisamar, Casa Juanito, La Taverna del Port, La Balena, Mediterrani, Ri&Co Bistro i Hotel Golf Platja.\nLes jornades mantenen la mateixa estructura que l’edició anterior: Cada restaurant elaborarà dos menús diferents, un se servirà en el servei de migdia i l’altre en el de nit. A més, serà imprescindible per a poder participar en aquestes jornades la reserva prèvia, per a poder garantir el compliment de les mesures de seguretat promogudes per la Conselleria de Sanitat.\nEls menús inclouran, en la seua majoria, un aperitiu, dos entrants, un plat principal i unes postres, les begudes no incloses. El preu de cada menú oscil·larà entre els 25€ i els 35€ per persona. I estaran elaborats amb productes de temporada, de la nostra costa, producte fresc de qualitat i proximitat.\nA més, els restaurants participants també garanteixen les normes de seguretat i higiene, promogudes per la Conselleria de Sanitat, per a evitar la propagació de la Covid-19.\nTots els interessats a participar en aquestes II Jornades Gastronòmiques de la Cuina Marinera podran trobar tota la informació sobre aquest tema, sobre menús, restaurants, preus i reserves en la nostra pàgina web, www.gastrograo.com.\nNo obstant això, el pròxim cap de setmana, Morella albergarà la fira gastronòmica “Tastem” per a promocionar la gastronomia de l’interior. Aquest esdeveniment se celebrarà del 25 al 26 de setembre, en el CdT+i de Morella els Ports.\nEn aquesta primera edició del certamen, impulsada per Turisme i oberta al públic general, participaran professionals, empreses i institucions relatives a la gastronomia, la restauració i els productors locals.\nEn aquest sentit, Tastem es posiciona com una fira oberta al públic general, però també als professionals, empreses i institucions relacionades amb la gastronomia, la restauració, el turisme i els productors de l’interior de la Comunitat Valenciana.\nL’àrea d’expositors albergarà a professionals, empreses i institucions relatives a la gastronomia, la restauració i els productors locals. L’oli, el vi, la mel, la fruites i verdures, la ramaderia, el formatge, els bolets, la fruita seca i la tòfona, són només alguns dels exemples de l’excepcional matèria primera que es produeix en les nostres terres i que alimenta les cuines dels més famosos restaurants també en l’àmbit nacional.\nL’horari del certamen serà de 10 a 20 hores i l’accés serà gratuït amb entrada obligatòria, descarregable a través de la plataforma entreticket.es. La fira se celebra a l’aire lliure i es respectaran les mesures vigents quant als protocols de seguretat anti-COVID relatius a distància de seguretat, ús de màscara i distància social.


Tarragona ha imposat deu multes en cinc mesos als propietaris de gossos\nL'Ajuntament ha fet públic que els equips d'informadors de la campanya «Compto amb tu!» han atès a «1.412 persones»\ndijous, 21 de març 2019 - 13:58h | Actualitzat a 21/03/2019 14:51h\nImatge d'arxiu de la presentació, el passat mes de novembre, de la campanya «Compto amb tu!», del consistori tarragoní, destinada a lluitar contra «els orins de gossos». | TarragonaDigital\nEl passat mes de novembre la regidora de Medi Ambient i Neteja de l'equip de govern municipal tarragoní, Ivana Martínez, acompanyada de l'il·lustrador Josep Serra, presentava la campanya «Compto amb tu!», una actuació institucional destinada a «revertir el problema dels orins dels gossos a l'espai públic».\nEn el marc d'aquesta actuació, el consistori ha editat «25.000 díptics informatius i 10.000 ampolles d'aigua». A més a més, durant la tardor, «es va fer un enviament dels materials als més de 4.000 propietaris de gossos censats». En l'actualitat, i segons informen des de la conselleria municipal responsable, «encara es poden recollir a les dependències municipals de la plaça Imperial Tàrraco, a la plaça de la Font, o a les diferents oficines d'atenció al ciutadà, les poques ampolles disponibles».\nDurant aquests cinc mesos des de l'inici de la campanya, s'han constituït «equips d'informadors ambientals que, en horaris de matí i tarda, i al voltant dels pipicans, han ofert l'ampolla d'aigua per resoldre els orins dels gossos, així com altres aspectes de la campanya, a un total de 1.412 persones».\nL'informe d'aquests treballadors municipals ha traslladat als responsables polítics una valoració positiva de la campanya: «des del primer torn s'han trobat moltes persones amb ampolles d'aigua i, per tant, considerem que la campanya de comunicació ha tingut bons resultats» i «la rebuda a la campanya, en general, ha estat molt bona».\nLa manca de morrió, el principal motiu de sanció\nAixí mateix, la campanya també tenia com a objectiu «animar a la ciutadania a formalitzar la inscripció dels seus animals domèstics en el cens municipal». «Compto amb tu!» ha causat un augment de 375 animals (incloent-hi gats i fures) inscrits més respecte abans de la campanya. I pel que fa només a gossos, la immensa majoria d'animals domèstics a la ciutat, la inscripció al cens ha augmentat en 337 cans.\nSobre les denúncies, la Guàrdia Urbana de Tarragona ha informat aquest mitjà que «tenim constància que s'hagin posat deu denúncies per temes relacionats amb gossos d'ençà que es llença la campanya». Aquestes deu denúncies es reparteixen de la següent manera: dos, per la no retirada d'excrements; 5 perquè l'animal no portava el morrió preceptiu; dos per queixes de sorolls; i un perquè el propietari no disposava de la llicència necessària.\n'Tan Amigos': teràpies i tallers amb gossos per a col·lectius vulnerables\nInvestigar un veí de Santa Bàrbara per delictes d'abandonament d'animals


La Festa Major d’Hivern començarà el 25 de novembre amb l’encesa de l’enllumenat de Nadal i acabarà l’11 de desembre amb la commemoració del Setge.\nLa processó de la Immaculada, el lliurament de premis de la segona Biennal d’Art Gastronòmic i el ball de Festa Major són alguns dels actes destacats.\nL’alcaldessa de Cambrils, Camí Mendoza, i el regidor de Festes, Lluís Abella, han presentat el programa de la Festa Major de la Immaculada de Cambrils, que se celebrarà del 25 de novembre a l’11 de desembre, coincidint amb les jornades del romesco. La tercera i última Festa Major de Cambrils tancarà el calendari festiu de l’any amb actes per a tots els públics.\nEl programa arrencarà el 25 de novembre amb l’encesa de l’enllumenat de Nadal. L’acte, que enguany s’ha potenciat, començarà a les 6 de la tarda i inclourà un conte de Nadal narrat per Montse Parra, l’enlairament de globus i altres sorpreses. A més, comptarà amb la participació de la Coral Infantil de l’Escola Municipal de Música i la Coral Infantil Verge del Camí.\nUn altre acte destacat serà el lliurament dels premis de la 2a Biennal d’Art Contemporani Gastronòmic, el 6è premi de narrativa marítima Vila de Cambrils Josep Lluís Savall i el 5è premi de Poesia Vila de Cambrils i la inauguració de l’exposició de les obres seleccionades en la Biennal. El lliurament de premis, que per primera vegada se celebra conjunt per donar-li més protagonisme, es portarà a terme el 26 de novembre a la Sala de Plens de l’Ajuntament.\nEl dia 8 de desembre, la diada de la patrona, serà el dia més popular de la Festa Major. Després de la missa, la processó de la Immaculada omplirà els carrers del nucli antic i hi haurà la ballada a la plaça de l’Església de Santa Maria. Al vespre, l’Orquestra Cimarron oferirà un concert i ball de Festa Major gratuït el Palau Municipal d’Esports.\nA més, el programa inclou des d’un espectacle d’animació infantil o un taller de pintura amb vi fins al lliurament de les distincions honorífiques, el concert del quartet vocal femení Delikatessen a l’Ermita de la Verge del Camí, l’obra de teatre “Avui no sopem” amb un munt de cares conegudes, exposicions, tallers oberts, competicions esportives, la Fira del regal i el mercadet benèfic per la Marató.\nLa Festa, com cada any, acabarà amb la commemoració del Setge de 1640, emmarcat històricament en la Guerra dels Segadors, per homenatjar als cambrilencs que van morir assassinats per les tropes de Felip IV per defensar la vila. La jornada començarà a la plaça de la Vila, des d’on sortiran les autoritats i el Seguici Festiu fins a la plaça del Setge. En arribar, petarà la traca del Ball de Diables i començarà l’acte institucional, a càrrec del jutge i professor de dret penal i criminologia Santiago Vidal. Seguidament es farà l’ofrena i la Coral Verge del Camí oferirà una cantada. El final de festa serà l’actuació dels Gegants del Setge i el Ball de Bastons.


Henrique Guedes da Silva, més conegut com a Catanha (Recife, 6 de març de 1972) és un exfutbolista hispanobrasiler que ocupava la posició de davanter.\n6 de març de 1972 (1972-03-06) (48 anys)\n1991–1992 São Cristóvão FR\n1992–1993 União São João Esporte Clube\n1995–1995 Paysandu SC\n1995–1996 CF Belenenses 13 (12)\n1996–1998 UD Salamanca 13 (1)\n1997–1998 →cessió a CD Leganés 34 (14)\n2000–2004 Celta de Vigo 115 (37)\n2004–2004 →cessió a Krylya Sovetov 11 (1)\n2005–2005 Atlético Mineiro 17 (5)\n2005–2005 CF Belenenses 8 (0)\n2005–2005 Marília Atlético Clube (en) 8 (4)\n2006–2008 Club Deportivo Linares 69 (26)\n2008–2010 Unión Estepona CF (en) 48 (23)\n2010–2010 Sport Club Corinthians Alagoano 0 (0)\n2010–2011 Centro Sportivo Alagoano 7 (3)\n2012–2012 Sport Clube Santo Antônio (en)\n2000–2000 Espanya 3 (0)\nDesprés d'haver-se iniciat en modestos equips brasilers, el 1995 arriba a l'Os Belenenses portuguès. La temporada 96/97 marxa a l'Estat veí per recalar a la UD Salamanca, de la Segona Divisió espanyola. A l'any següent hi destaca amb el CD Leganés, amb qui marca 14 gols, i acaba d'explotar la temporada 98/99. Eixa campanya juga amb el Màlaga CF, i gràcies als seus 26 gols, acaba com a màxim golejador de la categoria i el seu equip puja a primera divisió.\nObtingut de «https://ca.wikipedia.org/w/index.php?title=Henrique_Guedes_da_Silva&oldid=22811820»\nDarrera modificació: 2 març 2020 a les 21:30\nLa pàgina va ser modificada per darrera vegada el 2 març 2020 a les 21:30.


Detecten emissions per sobre del permès en vehicles d'altres marques - Diari de Girona\nberlín/madrid | efe/ddg 12.11.2015 | 07:20\nProtesta recent contra Volkswagen a la ciutat alemanya de Wolfsburg. PETER STEFFEN/efe\nL'Oficina Federal de Vehicles de Motor (KBA) d'Alemanya va informar que ha detectat valors d'emissions de gasos contaminants per sobre del permès a diversos fabricants, en una investigació iniciada arran de l'escàndol de Volkswagen. «D'acord amb les dades brutes, s'han comprovat fins ara en part elevats valors de NOx en diferents condicions de conducció i ambientals», va explicar la KBA en un comunicat, en què no s'indicava quines marques o models no compleixen amb la normativa.\nLes autoritats alemanyes estan ara en converses amb els fabricants de vehicles afectats per aquests resultats, per tal de valorar-los. Quan s'acabi aquesta fase consultiva podrien aparèixer «conseqüències legals», va afegir l'organisme.\nLa KBA va començar a finals de setembre una revisió generalitzada de vehicles, després que esclatés l'escàndol de la manipulació de les dades d'emissions de Volkswagen arran d'una denúncia de l'Agència de Protecció Mediambiental (EPA) dels EUA.\nL'oficina es va proposar llavors revisar més de 50 models diferents dels principals fabricants alemanys -Volkswagen, BMW, Daimler- i d'altres cases estrangeres com Ford, Alfa Romeo, Dacia, Hyundai o Mazda. Fins al moment s'han realitzat dos terços de les anàlisis programades, tant a les instal·lacions de proves com en conducció en carreteres.\nSegons va assenyalar un portaveu del Ministeri alemany de Transports, els resultats es recolliran en un informe conjunt, tot i que no va avançar la data en què es farà públic.\nEl setembre passat Volkswagen va reconèixer haver inclòs un programari il·legal en uns 9,5 milions de vehicles perquè, quan fossin portats a un banc de proves, emetessin gasos com el NOx complint amb les regulacions mediambientals, que en condicions normals contaminaven molt més.\nAl començament d'aquest mes va informar que també havia detectat «irregularitats» en la certificació d'emissions de CO2 que afectaven uns 800.000 vehicles del grup.\nLa BKA va ordenar poc després analitzar de nou les emissions de CO2 i el consum de combustible en els models amb motors dièsel de 1,4, 1,6 i 2 litres i en els de gasolina d'1,4 litres. Segons va assenyalar, ha d'informar les autoritats europees de qualsevol resultat rellevant de les seves investigacions.\nPer altra banda, el ministre d'Indústria, Turisme i Energia, José Manuel Soria, va assegurar que no té cap confirmació que el Grup Volkswagen vulgui donar a Espanya, com ha anunciat als Estats Units, 1.000 dòlars compensació als clients afectats pel trucatge dels motors dièsel.\nDesprés de clausurar un Congrés sobre gestió responsable organitzat per l'Associació Espanyola de la Indústria Elèctrica (Unesa), Soria va resposndre a una pregunta sobre aquest assumpte afirmant que no li consta que «hagi a ser així».\n50.000 vehicles a Espanya\nVa recordar que el passat dia 4 el vicepresident mundial del Grup Volkswagen, Francisco Javier García Sanz, es va traslladar a Madrid per comunicar-li que, en la investigació interna pel trucatge de les emissions de NOx de 9,5 milions de vehicles del grup, s'ha descobert que 800.000 tenen problemes en l'etiquetatge de C02, dels quals 50.000 són a Espanya.


Els socialistes critiquen que el sistema d’ajudes per a llibres de text de Gandia “és injust i poc transparent” | Socialistes / Socialistas de Gandia. PSPV-PSOE\nEls socialistes critiquen que el sistema d’ajudes per a llibres de text de Gandia “és injust i poc transparent”\nHomeNotíciesEls socialistes critiquen que el sistema d’ajudes per a llibres de text de Gandia “és injust i poc transparent”\nLa regidora del PSPV-PSOE en l’Ajuntament de Gandia, Liduvina Gil, ha aplaudit hui la mesura anunciada la setmana passada pel govern de Gandia de destinar diners per a que les famílies més necessitades puguen comprar els llibres de text als seus fills que van a escola sense el material necessari per no poder pagar-lo. Tot i això, Gil ha lamentat i enlletgit al govern que el seu sistema “improvisat” és “injust i poc transparent”.\nI és que, en paraules de la regidora socialista, “el sistema establert no té cap criteri de selecció”. Una circumstància que, explica, “provoca que famílies que han demanat prestats diners o que estan pagant en diferents terminis una quantitat que els suposa un grandíssim esforç, ara no puguen accedir a cap ajuda perquè els seus fills ja tenen els llibres de text”. A més, Gil ha criticat que el govern haja dit que la llista de les persones beneficiades no serà pública, i ha recordat que en tot sistema d’ajudes i beques “les llistes es publiquen perquè mai hi ha res que amagar”. Per això, Gil ha titllat l’anunci de Torró com a “proposta positiva i necessària però improvisada i buscant el populisme”.\nGil ha volgut recordar que l’any 2012 va ser ella mateix qui, des del grup socialista, va proposar al govern incloure una partida pressupostària en els comptes de 2013 i que anara destinada a ajudes de llibres de text. Però aquella iniciativa, com moltes altres, no va ser escoltada pel govern autoritari de Torró. Fa només uns mesos, en setembre, durant la comissió informativa d’Educació que informava de les beques de menjador, la socialista va insistir en la idea que, si sobraven diners, es destinaren per a ajudes a llibres de text.\nTot i aquestes advertències, no va ser fins a la setmana passada, després de reunir-se amb els directors dels centres educatius, quan el govern va ser conscient de la dura realitat de moltes famílies, que no poden pagar els llibres de text als seus fills. I per això, la mesura que es va anunciar “arriba des de la improvisació i no té en compte molts aspectes que fan que siga una mesura injusta”, ha explicat Gil.\nPer això, Gil ja ha anunciat que els socialistes demanaran formalment i per escrit que els pressupostos de 2014 destinen una partida econòmica a les ajudes de llibres de text “i que ho facen com cal, amb unes bases, uns criteris de selecció i la publicació de les llistes dels beneficiats per les ajudes”. Per cert, Gil ha tornat a criticar que d’aquesta mesura tampoc s’ha informat en cap comissió informativa “simplement perquè no es convoquen, diga el que diga Marta Cháfer”, i ha bromejat assegurant que “si diu que hi ha una comissió abans de cada plenari tal volta la faça a sa casa amb els seus amics, però no amb els membres de l’oposició”.\nTag List Ajuntament de Gandia Ayuntamiento de Gandia becas beques educació educación Gandia libros Liduvina Gil llibres PP PSOE PSPV Torró


La Casa de les Sabatilles corre el risc d'haver de tancar - Línia Ciutat Vella\nRedacció|2021-02-22T09:56:19+01:0022 febrer 2021|El Gòtic|Línia Ciutat Vella\nLa botiga va obrir fa 70 anys. Foto: Barnacentre\nEl barri Gòtic està a punt de perdre un altre dels seus comerços emblemàtics. En aquest cas es tracta de la botiga d’espardenyes La Casa de les Sabatilles, un negoci familiar amb més de 70 anys d’història.\nEl negoci està afectat per una ordre de desnonament i el propietari, Joan Carles Iglesias, està a l’espera de rebre el recurs que va presentar contra la sentència que ordena el desnonament. El problema ve de lluny, quan el pare d’Iglesias va comprar el negoci a través d’un contracte amb dues subrogacions, però la persona que li va vendre va mantenir la propietat del local. El 2001 el local va passar a mans d’una societat dedicada al lloguer d’immobles. Iglesias ha explicat que durant aquests 20 anys ha hagut d’aguantar pressions i negociacions que no van acabar servint de res. La propietat considera que el contracte de lloguer ja ha vençut i una sentència de l’any passat li dona la raó. El negoci està catalogat com a comerç emblemàtic, però sembla difícil que es pugui salvar.


Kelluka Guesthouse Tallinn Estònia - Ofertes d'hotels amb els MILLORS DESCOMPTES EN LÍNIA\nKelluka Tee 11, Pirita, Tallinn, Estònia, 12014 - Molt bona ubicació - Veure al mapa\nExcel·lent 8,7 (430 comentaris)\nBarri Pirita Casc Antic de Tallinn Pirita\nMés informació sobre Kelluka Guesthouse\nConvenientment situat a Tallinn, Kelluka Guesthouse és una base ideal des d'on explorar aquesta ciutat fantàstica. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Aquest modern hotel està situat a prop de atraccions populars de la ciutat com ara Kumu Art Museum, Museu Casa de Pere el Gran, Centre d'Arquitectura i Art d'Estonia.\nLes instal.lacions i els serveis que proveeix Kelluka Guesthouse asseguren una estada plaentera als seus clients. Mentres estan allotjats en aquestes meravelloses instal.lacions, els clients poden gaudir de aparcacotxes, transport hotel/aeroport, bar, servei de llançadora.\nA més, totes les habitacions ofereixen una gran varietat de comoditats com ara aire condicionat, calefacció, escriptori, aparell de televisió LCD/pantalla de plasma, TV satèl•lit/cable per satisfer els clients més exigents. L'hotel ofereix meravelloses instal.lacions d'oci com bany, sauna que faran de la vostra estada una experiència inoblidable. Kelluka Guesthouse és una elecció inteligents per a viatgers a Tallinn, i ofereix una estada relaxant i sense molèsties.\nCal que informeu el Kelluka Guesthouse de la vostra hora d’arribada amb antelació. Podeu fer servir l'apartat de Peticions especials en fer la reserva o posar-vos en contacte amb l'allotjament directament mitjançant les dades de contacte que apareixen a la confirmació.


Publicat el Diumenge, 15 Març 2015 13:23\nLa documentació informa dels nous serveis que oferirà l'equipament en la nova etapa de gestió directa.\nL’Ajuntament de Montornès ha encetat una campanya informativa dirigida a les persones usuàries del Complex Esportiu Municipal, tancat des de fa unes setmanes. El consistori ha enviat més de 2.300 cartes, a persones del municipi i dels pobles de l’entorn, que constaven com a usuàries del complex en la base de dades que l’antiga empresa adjudicatària, Gestió Esportiva Montornès SL, ha fet arribar a l’Ajuntament.\nLa carta va acompanyada d’un formulari amb les dades de cada persona, amb l’objectiu que pugui conformar-les i accedir als nous serveis que oferirà el Complex en la nova etapa de gestió directa per part de l’Ajuntament. Només cal que el revisi, l’empleni amb els canvis i el lliuri a les mateixes dependències del Complex, de dilluns a divendres, de 9 a 14 h i de 16 a 20 h, o a l’Oficina d’Atenció Ciutadana, de dilluns a divendres, de 8.30 a 15 h.\nAlhora, pot adjuntar fotocòpia dels rebuts cobrats per l’empresa Gestió Esportiva Montornès SL corresponents a serveis que no s’han prestat. D’aquesta manera, l’Ajuntament podrà donar una resposta adequada a les incidències.\nLes persones que, tot i ser usuàries del Complex, no rebin aquesta carta, es poden adreçar als punts de referència per exposar la seva situació. De moment, el consistori encara no ha anunciat quan es procedirà a obrir\nde nou l'equipament esportiu.


Títol del llibre: Tinc ganes de tu.\nAny d’edició: 2011.\nDesprès de buscar-lo a moltes biblioteques i no trobar-lo en català, me l’he hagut de comprar, però he tingut sort de no trobar-lo perquè m’encanta tenir-lo.\nHe triat aquest llibre, perquè havia vist la primera part de la història en pel·lícula i m’havia agradat molt, per tant, volia saber com continuava. També m’he ajudat del resum que se’n fa a la contraportada del llibre i del que hi ha al club de lectura, per decidir-me.\nL’Step torna a Itàlia desprès de ser dos anys a Nova York. Té ganes de retrobar-se amb la seva ex novia. Se’n va a viure amb els seu germà perquè els seus pares estan separats i no es parla amb la seva mare. Paral·lelament, s’explica la història de la Babi, la ex novia de l’Step que ha refet la seva vida. Es va veien com els seus dos camins, que abans estaven tant junts, ara estan molt separats, tot i que en un moment del llibre es tornen a trobar. L’Step el dia abans de que la seva mare mori, fa les paus amb ella. Finalment, com que la Gin, la seva actual xicota, s’ha enfadat amb ell i ell s’ha adonat de que l’estima de veritat, li ho demostra. Mentre tant, també es van explicant coses sobre la vida d’altres personatges, que ajuden a entendre la vida de l’Step, el protagonista.\nA mi m’ha encantat, és una història preciosa. M’ha agradat molt també, la manera que té l’autor d’escriure. Frases curtes, pensaments… El joc que fa quan va explicant cinc vides paral·leles, la de l’Step, la de la Babi, la de la Gin, la de la Daniela, la de la Raffaela i la del Claudio, però que totes estan enllaçades, al final.\nJo recomano aquest llibre a totes aquelles persones que els hi agradin les novel·les realistes romàntiques. És un llibre, que potser, a gent que no li agrada gaire llegir, com que el veu molt gruixut no s’atreveix, però la veritat és que es llegeix ràpid, perquè enganxa molt.\n« La pell freda de Albert Sánchez Piñol Cordada de rescat »


Cassola de troncs de lluç amb patates, carxofes i favetes | Recepta de cuina de Quim Lleonart - RECEPTES.CAT\nCinc troncs de lluç de tres dits de gruix cadascun (aproximadament)\nPrimerament, en una paella amb un raig d'oli d'oliva, fregim uns tres minuts, els troncs de lluç salpebrats i enfarinats, i un cop fregits, els reservem damunt d'una safata amb un paper de cuina.\nA part, en una cassola fonda amb: aigua, un polsim de sal, una fulla de llorer, una branca d'api, mitja ceba pelada, i un brot de julivert, coem les carxofes i les favetes fins que estiguin cuites al "dente", i ho reservem en la mateixa cassola.\nA continuació, en una cassola de terrissa amb un raig d'oli d'oliva, sofregim :les cebes picolades, els alls aixafats, i una fulla de llorer, i quan tot plegat esta ben sofregit, i afegim tres cullerots de sofregit de tomàquet, i dues cullerades de carn de nyores, i quan tot plegat esta ben fregit, hi afegim un got de vi blanc, i deixem que redueixi.\nSeguidament, hi afegim les patates pelades i escantonades a trossos regulars, juntament amb tres cullerots de fumet de peix, i a foc baix deixem que vagin coent-se.\nQuan les patates ja són mig cuites, hi afegim les carxofes i les favetes escorregudes, i deixem que cogui tot plegat uns dotze minuts, i tot seguit hi afegim els troncs de lluç. i deixem que s'acabi de coure tot plegat uns quinze minuts més, i llavors\nho corregirem de sal, i ho espolsarem amb julivert picolat, apaguem el foc, ho deixem reposar cinc minuts, i ja ho podrem servir a taula amb la mateixa cassola amb uns estalvis a sota.\nEnllaça aquesta recepta: Receptes.cat/recepta11790


Sobirania alimentària | Mans Unides ONG\nInici » Fam al món » Sobirania alimentària\nMolts països sobretot d'Àfrica i Àsia tenen ara una economia basada en la producció de determinades matèries primeres, no més de dos o tres, que conreen amb l'objectiu principal de vendre-les a l'exterior. Per tant, no tenen sobirania alimentària, ja que no disposen del poder real suficient per conrear segons les seves necessitats com a país.\nCom han arribat a aquesta situació, que oblida l'abastiment del mercat interior i els provoca una greu dependència alimentària? Doncs, induïts i pressionats pels països rics, els seus creditors, i els seus interessos econòmics.\nPer lluitar contra aquesta situació, Mans Unides, en col·laboració amb organitzacions no governamentals locals dels països afectats, ha iniciat diversos projectes a favor de la sobirania alimentària.


▷ ⭐El temps a Farrera⭐ - eltemps24.cat\nEl temps 24 » El temps a Farrera\nAra pots veure la previsió del clima de Farrera per demà, si vols trobar la informació més actualitzada del temps a Farrera aquí podràs veure tota la informació perquè aconsegueixis planificar la teva setmana.\nFarrera és una població de la província de Lleida a Catalunya concretament forma part de la comarca Pallars Sobirà, i té 126 pobladors segons l’últim cens. Seguidament tens la informació del clima per a les pròximes hores a Farrera. Disposaràs de la previsió de temperatura, vent i temps i cal ressaltar que la temperatura màxima serà de graus i la temperatura mínima serà de graus.\nPrevisió del temps a Farrera avui\nara tens les dades del clima per a les hores següents a Farrera tens tot el detall de temperatura, vent i temps i cal ressaltar que la temperatura màxima serà de ºC i la temperatura mínima serà de ºC.\nPrevisió del temps a Farrera demà\nEn aquesta secció pots trobar tota la informació de la previsió meteorològica de Farrera per demà, pots veure la informació de les hores següents i pots veure la previsió global per demà.\nMeteorologia a Farrera per als propers dies


EL PSOE I EL VOT ÚTIL - Diari de Girona\nEL PSOE I EL VOT ÚTIL\njosep quintanas bosch 07.05.2017 | 07:14\nMés d´un 65% dels inscrits al PSOE han avalat els candidats a la Secretaria General. Una gran mobilització d´afiliats i d´aparells locals que supera en molt els votants de les anteriors primàries. Díaz ha obtingut quasi un 12% més d´avals que Sánchez, però no arriba al 50% del total. Algun avalador pot votar un altre candidat, però una campanya tan polaritzada i visceral fa preveure que no hi haurà grans canvis i qui tingui més vots en tindrà menys que els altres dos junts. Això obre la possibilitat que el Congrés de juny nomeni qui tingui més suports i, en tot cas, obligarà a pactar per sortir-ne units entorn a una única direcció i Secretaria General. En aquest escenari, el grup que donarà la majoria, el de Patxi López, adquirirà una gran importància i fa desitjable que sigui el més fort per assegurar la pau i equilibri interns i perquè el secretari general presideixi el grup parlamentari i no sigui dirigit des del bar de la cantonada o els carrers de Sevilla.\nSánchez practica el discurs del greuge i la confrontació per polaritzar les eleccions i difuminar la proposta de Patxi López de consens intern, projecte autònom i lluny del model de partit i de gestió pública de Díaz. Aquesta fa servir els ressorts que li dona l´aparell de les Federacions meridionals per anar a totes. Sembla que vulguin resoldre un conflicte personal del passat i no definir una alternativa socialista per al futur. Cap dels dos té gaire història, però la suficient com per semblar més fills de l´oportunisme que d´una ideologia.\nPatxi López, el que s´assembla més a l´alemany Schulz de tots els polítics espanyols, no té el morbo de les relacions personals ni suposa una erosió per al PSOE, per tant, no interessa tant els mitjans i costa que les seves propostes arribin al públic. Representa la millor tradició del socialisme basc, la que solda i no esquerda, i coneix perfectament el caràcter plurinacional d´Espanya. És brillant? Cap és un Felipe González. Sánchez té veritables dificultats de no entrebancar-se en una oració amb una subordinada adverbial i un parell de coordinades i l´entonació de Susana Díaz sembla la d´una donzella de serial radiofònic de primera hora de la tarda.


La restauració lamenta ser víctima de la improvisació política, igual que va passar al març\nJaume Oller, propietari d'El Porró de Terrassa a la finestra del local buit, a l'espera de comandes CRISTINA CALDERER\nTerrassaPlou sobre mullat en el sector de la restauració, que, ara que es recuperava dels dos mesos i mig d'aturada obligatòria pel confinament, li cau com una llosa la nova prohibició de servir als interiors dels locals. "Paguem sempre els mateixos els plats trencats de la improvisació d'uns mals polítics", es queixa Xavi Gómez, president del Gremi d'Hostaleria de Terrassa a les portes d'El Zurito, el seu restaurant de tapes, que a aquestes hores ja hauria de començar a rebre la clientela del migdia.\nEn canvi, a l'interior de la sala només hi ha els membres de la junta del Gremi, que intenten treure l'entrellat de quins són els passos que han de fer els associats. La trentena de treballadors del local passaran directament a l'ERTO, i Gómez i els seus dos socis intentaran tirar endavant durant el temps que duri la restricció, que molts temen que, com va passar al març, s'allargui més enllà dels quinze dies previstos.\nMolts dels negocis encara arrosseguen deutes del confinament o els seus treballadors esperen cobrar el primer ERTO, i aquesta nova aturada pot ser l'estocada final per a molts. A Gómez li consta que una dotzena de locals ja no aixecaran la persiana a Terrassa, on hi ha més de 8.000 treballadors al sector, a part dels distribuïdors i proveïdors. "La ruïna", il·lustra el restaurador, que, com tants altres restaurants, ha hagut de cancel·lar reserves i té les neveres plenes de menjar que no ha pogut buidar per la immediatesa de les mesures. "Potser treballem i ens en sortim per pena, per pena que fem als nostres clients", diu Gómez, que espera que el cap de setmana les comandes per emportar-se les seves tapes s'animin, tot i que, afirma, en cap cas arribarà a ser rendible i la facturació quedarà molt per sota del calaix habitual.\nTres clientes fan el cafè al carrer el primer dia de bars tancats a Terrassa Cristina Calderer\nEl tancament enxampa la Santa Brasa, també al centre de Terrassa, 34 dies després de l'obertura del modern local. Tot fa olor de nou i els nou treballadors s'afanyaven per recollir i buidar les neveres perquè han decidit tancar mentre estiguin en vigor les restriccions perquè, com explica el propietari, Javier Ramírez, no els surt a compte mantenir sous i despeses de llum perquè no creu que el menjar per emportar els faci arribar a final de mes.\nFusió de cuines\nEls números tampoc donen per mantenir oberts els dos restaurants que Sergi Martínez té porta per porta al carrer de la Palla, així que fins a nova ordre unificarà la cuina d'El Vapor, amb una estrella Michelin, i El cel de les Oques, confiant poder trampejar el temporal amb les comandes. La queixa de l'empresari és generalitzada al sector, que qüestiona la "improvisació" i les informacions contradictòries dels responsables sanitaris. Opina que aquesta manera d'actuar obliga els locals a reaccionar un altre cop "d'un dia per l'altre", sense poder facilitar una planificació per no fer malbé el producte fresc. "Ahir fins a la 1 de la matinada no sabia què havia de fer i ara he d'estar parlant amb la gestoria perquè la Generalitat ens deixa en una clara inseguretat jurídica", deia poc abans de l'aval judicial a les mesures.\nAhir a la nit a El Porró els clients habituals apuraven les últimes tapes sabent que segurament trigaran molt a ocupar el carismàtic local terrassenc que des del 1997 dirigeix Jaume Oller, que ha passat en unes poques hores de "tenir molta feina" a estar "esperant que soni el telèfon" per encarregar alguna comanda. La meitat dels quatre treballadors s'acullen a un expedient temporal un altre cop, però, a diferència del març, en aquesta ocasió Oller i la seva dona, que són autònoms, es mantindran en actiu. "A veure si amb els take away ens n'acabem sortint i podem tornar a treballar tots", diu amb la mascareta.\nLa sacsejada per les restriccions impacta també en les cafeteries i bars que tenen en els esmorzars o els berenars la gran entrada de diners. Tampoc ha sigut un bon dia, i en el sector es repeteixen els laments de per què un altre cop han de rebre tots els pals. "No puc posar les cadires ni el tendal ni encendre l'estufa, així que qui creus que vindrà? Ningú", respon Jésica Álvarez, darrere de la barra de Creps del Cremat, que té la persiana mig oberta a l'emblemàtica plaça Vella. A primera hora del matí, l'afluència de clients ha sigut escassa i la cambrera dubta que la cosa s'animi, perquè "els avis que venen a fer una crep a la tarda no vindran si no hi poden seure". "Perquè surti a compte obrir hem de fer un mínim de 100 euros al dia i a aquest pas ni de broma hi arribem", diu, ni tan sols sabent que l'Ajuntament eximeix el pagament de la taxa de terrasses i ha reduït la de les escombraries. De fet, l'Ajuntament i el Gremi han pactat aquest divendres que la taxa de terrasses no es pagarà fins el 2022.\nAnna Cebelloro ha sortit de la botiga on treballa per fer el primer tallat del dia. Seu en un dels bancs de pedra de la plaça. Com a fumadora, assegura que, de fet, és una jornada qualsevol perquè sempre consumeix a les terrasses, així que poc han canviat les seves rutines. Això sí, ha hagut de canviar de local, ja que el seu habitual ha decidit tancar i fer només els encàrrecs per al servei del migdia. "Tant me fa al banc que a la cadira, només em sap greu pels bars", lamenta. Quan la temperatura puja al matí, el centre de la capital vallesana s'omple de gent que fa una pausa a l'estranya jornada fent un cafè al sol, amb l'única diferència que estan drets. No gaire lluny, Álvaro Belbel Cortella espera els clients a l'Ítaca, un bar que es va inaugurar a mitjans de setembre i que, almenys avui, ha tingut un matí fluix amb la incertesa de què passarà demà. "De moment tenim obert", diu el cambrer, amb la moral ben alta.\nCovid-19 bars restaurants mesures segona onada Terrassa


NEIX EL FESTIVAL EUROPEU DE LA MOBILITAT URBANA, QUE SE CELEBRARÀ AL SETEMBRE, A GIRONA - Sea Otter Europe\nLa primera edició de l’EMF Mobility Festival s’emmarcarà al Sea Otter Europe Bike Show\nGirona acollirà el nou festival europeu de la mobilitat urbana, del 23 al 25 de setembre. Es tracta de l’EMF Mobility Festival, un nou esdeveniment que reunirà als principals actors de la transformació en matèria de mobilitat, innovació i sostenibilitat.\nL’EMF Mobility Festival vol ser el catalitzador d’aquesta transformació d’acord amb les estratègies europees de fer ciutats més amigables a nivell de transport i mobilitat. Un esdeveniment que pretén englobar les tendències del mercat i connectar l’oferta de les marques amb la demanda dels clients: en un moment de transformació urbanística i amb un mercat de solucions de mobilitat a l’alça.\nD’aquesta manera, els principals actors de la transformació i els seus públics més influents, com les administracions i les empreses, es reuniran a Girona en un format de festival a l’aire lliure que albergarà zona d’exposició, zona de test i activitats vinculades amb la mobilitat.\nA la seva primera edició l’esdeveniment s’emmarcarà en el ja consolidat festival ciclista Sea Otter Europe Costa Brava-Girona Bike Show a Girona.\nLa capital compte amb un ADN ciclista, sent una ciutat referent a nivell europeu i mundial per a la comunitat ciclista. Ara, amb l’acollida de l’EMF Mobility Festival, un festival totalment alineat amb l’estratègia de la ciutat, Girona no només vol seguir consolidant-se en el món del ciclisme esportiu, sinó que, a més, es posiciona com a ciutat amigable en termes de mobilitat sostenible.\nCapitals europees com Berlín o Copenhaguen, líders en la transformació de les ciutats a favor de la sostenibilitat, serveixen de referència a Girona per aprofitar-ne el potencial, per tal de liderar al sud d’Europa un nou model de transport i mobilitat sostenible.\nEl festival triplicarà el total de circuits urbans, un dels quals serà permanent\nEl festival comptarà amb tres circuits urbans, un dels quals romandrà actiu més enllà de les dates de l’esdeveniment. Un circuit pensat per incentivar el descobriment de la ciutat en bicicleta o altres mitjans de mobilitat sense emissions, amb un recorregut que transcorre per les zones més turístiques de la ciutat i de caràcter històric, a més d’apropar al visitant als comerços, cafeteries i restaurants de temàtica ciclista. Tota una immersió en l’oferta gastronòmica, cultural i turística de Girona.\nLa flota de test urbana serà un dels grans reclams del festival\nLa demanda de bicicletes urbanes per part dels usuaris està en constant creixement, i les previsions de vendes futures de les marques de ciclisme líders tenen una clara orientació cap els models urbans i de commuting.\nUna llarga llista de marques urbanes o esportives amb models city ja han confirmat la seva presència com Abus, Bosch, Cannondale, Canyon, Elops, Garmin, Granville, Haibike, KTM, Lapierre, Monty, Moustache, Orbea, Riese and Müller, Rock Machine, SCOTT, Shimano, Vellodeville, Winora i Youin. La llista espera ampliar-se.\nEs preveu que la revolució de la mobilitat urbana es produeixi aquest 2022 a Girona, i en aquesta edició serà de la mà de Sea Otter Europe.\nCETELEM, PATROCINADOR DEL SEA OTTER EUROPE 2022


Jordi Cabedo, director de Calidad, Seguridad y Medio ambiente de Núñez y Navarro: “La prevención no se acaba con la obra. La Rotonda es un edificio vivo que tendrá usuarios: clientes y trabajadores”Jordi Cabedo, director de Qualitat, Seguretat i Medi ambi | Núñez i Navarro\nNuñez i Navarro ha guanyat el primer premi en la categoria de "Millor pràctica de gestió de la prevenció" a la V edició 2016 dels premis Asepeyo que concedeix anualment la mútua d'accidents. Una de les persones que ha portat aquest projecte de prevenció de riscos laborals, va ser Jordi Cabedo, director de qualitat, seguretat i medi ambient (QSM) de Núñez i Navarro, el qual també es va encarregar de recollir el premi en nom de l'empresa. Orgullós de la manera que té l'empresa de fer, ens va parlar sobre la proposta presentada al concurs i com va ser el procés de la rehabilitació d'aquest edifici.\nPrimer de tot li volem felicitar i donar l'enhorabona pel premi.\nGràcies però no és mèrit meu. És de tot l'equip tècnic i treballadors d'obra, del coordinador de seguretat i els propis tècnics del nostre departament.\nAcaben de rebre el premi a "La millor pràctica de gestió de la prevenció" per la gestió global de prevenció de la rehabilitació de l'edifici de La Rotonda, davant gegants o empreses com Allianz o Securitas, Norbega (Coca-Cola), Sacyr, institucions com la Universitat Miguel Hernández d'Alacant. Què li diu això?\nQue ens reconeixen el compromís per la seguretat i la feina ben feta, a més era el primer premi a què ens presentàvem. Ens feia molta il·lusió que des d'una entitat de prestigi ens reconeguessin aquest treball. De l'abast del premi no sabia què competència ens trobaríem. Sé que hi havia altres constructores i que l'havien concedit a altres grans empreses en edicions anteriors.\nEn tot cas, vostè ha estat el cap visible d'aquest projecte...\nEl meu càrrec és cap de departament de qualitat, seguretat i medi ambient de Núñez i Navarro, però aquest ha estat un treball conjunt amb tots els implicats, des de l'equip tècnic intern fins als instal·ladors.\nQuines funcions comporta el seu càrrec?\nSóc el responsable del servei de prevenció propi de JOSEL (societat majoritària dins de la companyia Núñez i Navarro). És un servei englobat dins el departament de seguretat de la companyia, que assumeix també la gestió del sistema de qualitat i de medi ambient dins de l'àrea activitat immobiliària de promoció i construcció.\nEntenc doncs, que això va més enllà d'una simple anàlisi de riscos laborals d'una empresa.\nSí, com a responsables de seguretat cobrim totes les necessitats preventives de Nuñez i Navarro en les seves àrees de negocis. Des de la cobertura de formació d'un treballador, la realització de simulacres, investigació d'accidents, fins a l'avaluació de seguretat completa d'una finca, d'un aparcament o la gestió de la cadena hotelera. Engloba, entre moltes, totes les accions de prevenció de riscos.\nEs tractaria de cercar el perill dels riscos allà on la gent no els veu?\nBé, per tenir èxit amb la prevenció, aquesta no es pot enfocar com una matèria extra. S'ha d'incloure en el dia a dia de la feina "ben feta", integrant les mesures seguretat en cada operació de forma normal i habitual des de la conscienciació del mateix professional.\nTot això per a intentar crear una cultura preventiva amb els teus i amb els subcontractats de l'organització. Com més planificació hi hagi i més pensis a fer bé la feina, menys possibilitats hauràs d'improvisar i que passi alguna cosa dolenta.\nAbans del projecte de La Rotonda, podria destacar algun en el qual hagi col·laborat prèviament?\nDes de l'Àrea Tècnica de Núñez i Navarro i el Departament de Qualitat, Seguretat i Medi Ambient (QSM) hem realitzat més de 60 obres. Sí que és cert que La Rotonda ha estat el projecte més especial que hem tingut últimament i que ha durat cinc anys. Però dins de les 60 obres hem superat els 300 milions d'euros de facturació, assumint internament la coordinació de seguretat i salut des del 2002 amb resultats magnífics; sense accidents greus ni sancions administratives.\nSi cal destacar alguns projectes per la seva envergadura, poden ser les promocions d'habitatges a Torre Vilana o l'Eixample de Barcelona, o la construcció de l'Hotel 1898. Però no destacaria un més que altres en matèria de prevenció de riscos laborals.\nCom es gestiona aquest gran projecte de la Rotonda a l'àmbit de la prevenció de riscos laborals?\nHi ha diferents agents i documents importants en tot el procés: Cada projecte de construcció ha de tenir integrat un estudi de seguretat i salut des de la fase de disseny. Un cop està aprovat aquest projecte amb la llicència administrativa corresponent, vam començar a construir. Comença la fase d'execució. I allà l'estudi de seguretat i salut es converteix en un pla de seguretat i salut, que realitza cada constructor / contractista que alhora és revisat i aprovat pel Coordinador de Seguretat i Salut. Aquesta figura és designada pel promotor (Núñez i Navarro), que en els nostres projectes és Alberto Roas, arquitecte i tècnic superior de prevenció de riscos laborals del nostre departament QSM. Albert, com a coordinador de la seguretat, assumeix el control de la prevenció, assegurant que els plans de seguretat dels contractistes siguin els correctes i vetllant per la seva implantació en l'execució de l'obra. En aquesta fase es fan visites de control, reunions de seguiment, simulacres d'emergència, informes, avaluacions de riscos, investigació d'accidents ... Tot això i més accions preventives s'han fet durant 250 setmanes en l'obra.\nEn el cas de La Rotonda, ¿En quin punt comença el seu treball?\nLa prevenció en aquest projecte va començar amb la compra del solar. Vam haver de coordinar amb l'anterior propietari la neteja interior de tots els residus que quedaven a l'hospital, inclosos els biològics. I després, una preseguretat de les instal·lacions, repàs dels punts de risc de l'edifici com eren la xemeneia o els elements ornamentals de la façana. Tot per assegurar-nos que no generés un perill a tercers (vianants, veïns) fins que comencés l'obra. Quan ja va començar l'obra ens vam mantenir davant el projecte de la mà de la direcció tècnica, amb la coordinació amb els 20 contractistes i per a tots els 750 treballadors ... I la prevenció encara no s'ha acabat. És una cosa que volia destacar, La Rotonda és un edifici viu que tindrà clients en les noves oficines, uns altres que deixaran el cotxe a l'aparcament ... Això ens obliga a vetllar per la seguretat i les mesures d'emergència de l'edifici, a garantir la prevenció dels llocs de treball de la consergeria, dels agents del pàrquing, dels instal·ladors ... Hem de mantenir viu l'esperit de la seguretat de l'obra per continuar fent prevenció.\nEn un projecte com el de La Rotonda, han intervingut empreses externes a la casa, com per exemple TRAC. És complicat implicar en la prevenció a empreses i agents externs a la casa?\nHa estat complicat el fet que hem canviat una mica el model organitzatiu. Hem passat de ser un promotor constructor que dirigia tota l'obra a passar la funció de constructor als diferents contractistes. Això va comportar l'obligació de coordinar-los i traspassar-compartir el nostre “know how” de la prevenció a ells. No va ser un camí senzill, però en el dia a dia estàvem acompanyats per l'equip tècnic d'obra de Núñez i Navarro: Daniel Soria,Miguel Usero, Miguel Navarro i Xavi Diaz que van fer que l'esforç fos més fàcil i compartit.\nQuant de temps porta aproximadament una planificació d'un projecte com el de La Rotonda?\nDoncs t'has d'avançar sempre com a mínim 15 dies, anar a la bestreta per tenir la visió del que vindrà després. El projecte va portar temps estudiar-ho per tots els tècnics, però un cop ja posats en marxa anem setmana a setmana resolent les incidències que s'han detectat i comentat en la visita d'aquell dia, però sobretot analitzant les tasques de risc que vindrien a continuació.\nDe quina manera coordinen o controlen que es respecti o que es compleixin les seves recomanacions?\nCom hem comentat abans, una figura clau ha estat Alberto ROAS, el coordinador de seguretat i salut de tot el projecte. Ell és la persona que lidera totes les mesures de seguretat i el seu control i que ha treballat amb l'equip d'obra i dels diferents contractistes perquè es posessin els mitjans de seguretat pertinents.\nHi ha hagut alguna trava principal o alguna complicació a l'hora de dur a terme el projecte de La Rotonda?\nNo hi ha hagut cap complicació, tot i que ha estat una obra complexa. Destacaria l'ensorrament, que va ser molt controlat mentre es coordinava amb la nova estructura. Es va haver de marcar molt bé les pautes d'execució i les mesures de seguretat corresponents. Hi va haver una gran entesa amb els dos grans contractistes, que van ser HERCAL i ENCOFRADOS CASTELLS. Però en cap moment hi va haver una urgència per "aturar l'obra".\nTambé hi va haver un element d'especial control que va ser la farmàcia oberta 24 hores al local de planta baixa del Passeig de Sant Gervasi, local que vam haver de protegir perquè enderroquem i construïm sobre d'aquest.\nEn el moment en què hi ha diverses empreses fent diferents tasques, ¿Es complica tot? Per exemple, la restauració, el templet, la il·luminació ... És més complicat coordinar-ho tot?\nSí, és més complicat perquè són diversos actors a coordinar i moltes vegades tots necessiten treballar en el mateix espai. En aquest cas ens anticipem per determinar ordre de prioritats i evitar coincidències. Ho hem de tenir molt controlat mitjançant els responsables d'obra perquè si no el treballador acaba malament, decidint pel seu propi interès i risc.\nHa estat més fàcil conscienciar els operaris del dia a dia o als tècnics, càrrecs intermedis i visitants que podia haver-hi en l'obra?\nHem tingut alguna activitat de risc de caiguda en alçada, amb necessitat de treballar amb equips de protecció individual, tipus arnès, que obliga una supervisió molt estricta.\nA vegades sap greu que ells mateixos no estiguin conscienciats de la necessitat d'estar ben protegits. Per això, aquesta ha estat una activitat on puntualment hem tingut algun conflicte. Però amb els seus responsables, amb els equips d'obra i arquitectes no hem tingut cap.\nUn informe de seguretat previ pot paralitzar o bé modificar la idea inicial d'un projecte en funció del qual es dictamini?\nNo arribarem a canviar un projecte, però sí la manera d'afrontar-lo, com atacar-ho, i especialment quins mitjans auxiliars es necessitaran.\nQuins beneficis els ha reportat un projecte d'aquesta envergadura? Com avaluarien la seva eficàcia?\nEls beneficis han estat poder acabar el projecte amb una alta qualitat tècnica final sense patir cap sinistre o accident de gravetat o de consideració. S'avaluava l'eficàcia de les mesures de seguretat amb els informes de visita de coordinació setmanal, en què puntuaven vuit paràmetres de seguretat i dos de medi ambient. I en els quals es va obtenir després de 224 informes, una mitjana alta de9,4, per sobre de la mitjana del conjunt d'obres (valor 8,5 Objectiu OHSAS 18001, companyia).\nA més de La Rotonda, quin és el projecte més complicat o especial al qual t'has hagut d'enfrontar?\nArquitectònicament i tècnicament, La Rotonda ha estat complexa. Amb altres hauria de fer memòria. En tots hem tingut fases, operacions o unitats complicades o de risc: per exemple treballs en espais confinats; com va ser la neteja interior de pous. Però en general, cap tan important com La Rotonda.


L'escena hacker ibèrica ja té la seva història escrita - YCOM\nL'escena hacker ibèrica ja té la seva història escrita\nL’escena hacker ibèrica ja té la seva història escrita\nLa periodista Mercè Molist publica un ebook gratuït i redistribuïble, fruit de dos anys de treball.\nLa història d’Internet s’entronca en la mateixa història del hacking i de la cultura hacktivista però, fins ara, faltava qui posés negre sobre blanc una part d’aquesta història, la qual va més enllà de Silicon Valley i s’endinsa particularment en l’escena ibèrica.\nI qui millor que algú que ha dedicat bona part de la seva vida professional a relacionar-se i escriure sobre una comunitat que ha estat massa malinterpretada, incompresa i, fins i tot, manipulada, com és la Mercè Molist, una periodista que ha escrit en destacats mitjans de comunicació sobre el hacking i aquells que el practiquen?.\nPerquè si avui moltes persones identifiquen la paraula hacker com a sinònim de delinqüent-bandarra-juvenil, és gràcies a l’equívoc propiciat per molts mitjans de comunicació que no empren adequadament aquesta paraula, usant-la en comptes de cracker o cibercriminal.\nPerquè, per definició, hacker és una persona que gaudeix d’uns amplis coneixements en matèria de tecnologies i, específicament, de programació, sistemes operatius i seguretat informàtica, coneixements que pot fer servir per al bé o per al mal.\nLa seva filosofia, resumida en la frase “la informació vol ser lliure” ha donat lloc a moviments que han portat fins a iniciatives com el WikiLeaks dels nostres dies, o personatges tan famosos com el cèlebre Kevin Mitnick, considerat un cibercriminal en els seus inicis i actualment un prestigiós consultor en seguretat informàtica.\nPerò, més enllà d’aquesta escena internacional, també hi ha vida fora de l’àmbit anglosaxó i, més concretament, en l’àmbit de la Península Ibèrica.\nÉs el que desgrana, analitza i explica la Mercè Molist en el seu llibre electrònic (ebook) Hackstory.es . La historia nunca contada del underground hacker en la Península Ibérica (només disponible en castellà), que es pot descarregar gratuïtament des del seu lloc web i redistribuir amb total llibertat. Com no podia ser d’altra manera tractant-se d’un llibre sobre una comunitat que busca, sobretot, la llibertat de la informació, que aquesta flueixi.\nLa publicació del llibre es produeix després d’una campanya de crowdfunding per finançar el projecte i dos anys de treball, en els quals Molist ha creat l’enciclopèdia sobre hacking hispà en format Wiki en què es basa el llibre.\nConeixent Molist personalment i sabent la seriositat i meticulositat del seu treball, a més del profund coneixement que té de la comunitat i escena hacker, em permeto la llibertat de recomanar la lectura d’aquest llibre a totes aquelles persones que estiguin interessades per la filosofia del hacking i la seva evolució històrica a la Península Ibèrica.


Taller de fabricació de paper amb la Cuca Balaguer | Tarragona, Som Espai Nautilus Tarragona\nTaller de fabricació de paper amb la Cuca Balaguer\nAquest taller de la @Cuca Balaguer consisteix en l' elaboració de fulls de paper, de forma tradicional i artesana. D?una en una, per mitjà del bastidor i la forma, amb diversos processos de fabricació de la polpa, partint de papers (reciclatge) o de fibres vegetals (lli, espart, porro?) El resultat serán fulls amb una filigrana (marca d'aigua) i barbes als quatre costats.\nExperimentarem amb el procès de premsat, estesa i planxat del paper, per a obtenir un paper que es podrá endur cada participant. S'exposarà, a més, una petita mostra d'eines i materials emprats en aquest antic ofici.\nPer a evitar que els interessats us quedeu sense plaça, si us plau, notifiqueu a l' Espai Nautilus la vostra assistència: via telefònica/whatsapp (telf 722 448 675) o personalment al C/Reding, 9. baixos de Tarragona.\nEspai Nautilus - Cuca Balaguer


Don’t be evil, Google | Notes al marge\n« Infància i seguretat a internet\nQuè és la Setmana Santa »\n13 febrer 2015 //\nFa uns anys, Google utilitzava el claim “Don’t be evil“ (“No siguis malvat” o “No siguem malvats”). Era un eslògan xocant per atípic, però li esqueia: en llegir-lo tenies la sensació que no només estaves davant d’una empresa capdavantera de l’internet 2.0 sinó també en el capitalisme 2.0: crowdsourcing, informació lliure…\nUnes quantes demandes per pràctiques oligopolístiques més tard, l’empresa californiana ja no utilitza el lema, i ben fet que fa, perquè seria d’un cinisme extraordinari. Un exemple: fa poc hem hagut d’estudiar per un encàrrec com s’administren les galetes —les cookies— en els diferents navegadors i al nostre entendre el que ha tret pitjor nota pel que fa a valors ètics és Chrome, el de Google. Com podeu veure no només és el navegador que obliga l’usuari a fer més passes per desactivar les galletes sinó que amaga la informació en epígrafs confusos (per arribar a “Privadesa” has d’entrar a “Mostra la configuració avançada”, com si la privadesa afectés només a un grup minoritari d’usuaris experts, i un cop allà has de deduir que la informació sobre les galetes es trobarà sota l’indefinit títol de “Configuració del contingut”). Aquí teniu les instruccions de cada navegador, ordenades de més a menys facilitat:\nEntri a Safari i seleccioni “Preferències” a la barra superior del seu ordinador.\nFaci clic a la pestanya de “Privadesa”.\nSeleccioni “Mai” o “D’anunciants i entitats terceres” en l’opció “Bloquejar galetes i dades de llocs web”.\nEntri a Opera i seleccioni “Preferències” a la barra superior del seu ordinador.\nFaci clic a “Privadesa i seguretat”.\nA “Galetes” seleccioni l’opció “Permet establir les dades locals (recomanat)”.\nEntri a Firefox i seleccioni “Preferències” a la barra superior del seu ordinador.\nFaci clic a “Privadesa”.\nA “Historial” seleccioni l’opció “Recordar l’historial” o “Usar una configuració personalitzada per a l’historial”.\nSi opta per aquesta última opció, activi el quadre “Acceptar cookies”.\nEntri al navegador i seleccioni “Preferències” a la barra superior del seu ordinador.\nAl menú de l’esquerra faci clic a “Configuració”.\nFaci clic a “Mostra la configuració avançada”.\nA l’apartat de “Privadesa” faci clic a “Configuració del contingut”.\nA l’apartat “Galetes” seleccioni l’opció “Permet que s’emmagatzemin dades locals (recomanat)”.\nSi voleu saber com informar de la política de galetes al vostre web llegiu-vos el document Cómo cumplir con la ley de cookies en 5 pasos v2. Només una observació: per a l’internauta és molt pesat haver d’acceptar la vostra política de galetes cada vegada que entri a la vostra pàgina, i fer-li fer no és obligatori.\nL’apartat segon de l’article 22 de la LSSI estableix que s’ha de facilitar als usuaris informació clara i completa sobre la utilització dels dispositius d’emmagatzematge i recuperació de dades i, en particular, sobre les finalitats del tractament de les dades, d’acord amb que disposa la Llei Orgànica 15/1999, de 13 de desembre, de protecció de dades de caràcter personal. Informació clara i completa sí, pestanyes que tapen el contingut del lloc i que obliguen a fer clic cada vegada no.\nEtiquetes cookies, evil, Galetes, Google\nCategories internet, privacitat\n27 Març 2015 a les 08:08\nHo veieu? Google és dolent.


La importància de la transferència del sistema operatiu\nTinc una vella unitat de disc dur de 120 GB, i ara vull actualitzar el disc dur mitjançant transferència al sistema operatiu a un altre disc dur sense reinstal·lar Windows. Perquè estic cansat del problema poc espai en disc, el que em fa no pot restaurar les dades o instal·lar aplicacions. El punt més insuportable és que l'ordinador funciona a una velocitat molt baixa. Llavors, hi ha una bona solució per transferir sistema operatiu sense reinstal·lació?\nA partir de la situació anterior, vostè pot saber que és significatiu per al moviment del sistema operatiu a un altre disc dur. Suposo que la majoria de les persones que treballen sovint amb l'ordinador s'han reunit aquest tipus de problema abans. Per actualitzar el disc dur de l'ordinador per a executar sense problemes, en aquest cas, necessitem un programari professional i lliure clon sistema per transferir el sistema operatiu a un altre disc dur de forma segura. aquí, la millor recomanació serà proporcionat a vostè.\nExcel·lent programari de clonació: Aomei Backupper\navui en dia, aquest programari de clonació màgica – Aomei Backupper has been regarded as the best strategy in resolving the problem of “Sistema operatiu Transferència”. És compatible amb el clon de discos i particions en Windows 8.1, finestres 8, finestres 7, vista, XP i Windows Server 2003, 2008, 2012 (R2).\nAmb característiques de gran abast, reserva, restaurar, clon es pot fer per a la protecció de dades. a més, per la funció clon sistema, és fàcil de migrar del sistema operatiu a un altre disc dur o partició de dades de sistema de còpia / clon, que eviten sistema quan l'actualització de disc dur i també a protegir les dades del sistema de reinstal·lar.\nllavors, anem a veure els passos detallats de com funciona aquest sistema de programari per transferir.\npas 1: seleccionar “clon” opció a la part esquerra de la interfície principal. llavors, seleccionar “clon partició” al sistema de copiar.\nNota: Let’s set the partition clone as the example. també, es pot triar mètode clone: clon ràpid o clon-sector per sector. El mètode clon ràpida s'estableix com a predeterminat, i si es vol fer, sector per sector clon, només ha de marcar l'opció a la part inferior d'aquesta interfície.\npas 2: A la finestra emergent, seleccionar la unitat C per a ser tan partició d'origen, i feu clic “Pròxim”.\npas 3: seleccionar un disc dur com a destinació, i feu clic “Pròxim”.\npas 4: llavors, clic “Inici Clone”.\nNota: During clone, es pot triar mètode clone: clon ràpid o clon-sector per sector. El mètode clon ràpida s'estableix com a predeterminat, i si es vol fer, sector per sector clon, només ha de marcar l'opció a la part inferior d'aquesta interfície.\nDe les manifestacions anteriors, no hi ha dubte que aquesta eina és el millor programari per transferir el sistema operatiu a un altre disc dur. Com diu un vell refrany, “veure és creure”. So just descarregar this software and have a try immediately.\ncategories: reserva, Techper web desembre 30, 2015\nanteriorpublicació anterior:6 Potents plugins de WordPress per al Control de contingut ExtremePròximsegüent post:Com es pot actualitzar o substituir l'emmagatzematge en les 13 polzades Retina Display models MacBook Pro? És el mateix l'emmagatzematge i procés com el de 15 polzades MacBook Pro Retina Display? És possible?


Ajuntament de Lliçà d'Amunt/Nou equip educatiu pel projecte de Medi Obert\nData i hora oficials: 27/06/2022 14:13\nNou equip educatiu pel projecte de Medi Obert\nÚltima revisió 02-03-2022 12:37\nEl passat divendres es va posar en marxa el nou equip educatiu de Medi Obert format per una educadora social, una integradora social i una dinamitzadora juvenil.\nL'Andrea, l'Alexandra i la Laura són les tres integrants del nou equip educatiu de Medi Obert, que va tornar a engegar motors el passat divendres, i que podreu trobar cada divendres i dissabtes pels carrers, parcs i places de Lliçà amb l'objectiu de recollir les inquietuds i interessos del jovent del poble i, a partir d’aquí, crear i col·laborar en totes aquelles propostes i activitats que proposin.\nAquest projecte conjunt de les regidories d’Acció social i d'Infància i Joventut intenta un apropament amb els i les joves des dels seus espais de relació (carrers, places, parcs, etc.) amb la intenció de recollir les seves inquietuds per tal de promoure alternatives d’oci i fomentar la seva implicació en altres àmbits del seu interès. Des de la pluja d’idees, passant per la planificació fins a la organització i realització de les diferents activitats proposades, es facilita que els i les adolescents i joves siguin agents actius i partícips, amb el suport dels recursos de la vila. Però també és una aposta municipal per intervenir i fer prevencions en el món dels joves.\nÉs un projecte educatiu i preventiu que també té la intenció de millorar les seves condicions i relacions familiars, socials i comunitàries, que els aportin un desenvolupament integral. La principal activitat d’aquest projecte se centra en horari de divendres i dissabtes tarda, però com que és un projecte viu i flexible anirà variant en funció del que els i les joves demandin i necessitin i de les activitats que vagin sorgint.\nEls i les joves també poden trobar l’equip educatiu al telèfon 670 260 034, via trucada o WhatsApp, i d’aquesta manera es poden recollir totes les seves inquietuds i interessos per tal de començar a construir noves propostes.


El setembre queda molt lluny i quan mirem enrere ens adonem del camí que hem recorregut amb els alumnes, el claustre, les famílies i tot el personal que dia a dia cuida l’escola, aquells que hi són però no es veuen.\nDes de tots els punts de vista i totes les mirades és molt intens tot el què hem fet. Des dels més petits que s’han fet molt grans i no han parat d’explorar tot allò que tenen al seu abast, i s’han fet amics i s’han barallat per una joguina o la falda de la mestra, fins els que han après a organitzar-se amb l’agenda o han hagut d’investigar a casa allò tan interessant que entre tots han posat damunt la taula. I els que han après a valorar-se i estimar-se una mica més tal com són, i els que han preparat obres de teatre, han llegit, han format part de la comissió d’art o d’escola verda i que han portat la veu dels seus companys a les assemblees. Les colònies i els camps d’aprenentatge, les sortides al bosc, o les passejades per la ciutat. La complicitat amb els usuaris del Sant Jordi compartint jocs i lectures, i les petites coses que de vegades no es veuen però es fan i es gaudeixen.\nAlumnes que dia a dia han anat creixent personalment i emocionalment, acompanyats dels mestres que escolten, aconsellen i guien en tots aquests camins.\nCompartint amb les famílies tot allò que ens fa il·lusió i que defineix el nostre projecte d’escola. I mirem enrere i veiem que no hem parat, i que compartir tantes hores fa que les complicitats siguin intenses de veritat.\nAquest any, el projecte d’escola es fa gran i canviem la cara de l’edifici d’Educació Infantil. Pensar, organitzar, reorganitzar, buidar, traslladar i tornar a posar.\nCanvis que sovint espanten però els nens i nenes ens demostren que tot allò que és nou ens ajuda a viure i a adaptar-nos millor a aquesta societat que ens envolta.\nValorem amb paraules tot el què ha passat, però si pensem en nosaltres com a persones i mestres, en sortim beneficiats. I estem feliços de poder acompanyar les famílies i els alumnes, de riure, plorar, ser tenaços i, a vegades, tossuts per aconseguir un objectiu gegant.\nEn aquest balanç no hi pot faltar un reconeixement sincer a aquells mestres, que amb el seu bon fer i la seva implicació, ens han ajudat a fer que el projecte d’aquest curs hagi transcorregut amb la màxima normalitat, tot i les baixes. Guillem, Montse i Míriam les portes de l’Escola sempre estaran obertes per vosaltres perquè ja sou part de la gran família Mowgli. Moltes gràcies!!\nAra toca gaudir de l’estiu, jugar, explorar i passar-ho d’allò més bé, descansar i agafar forces per tornar-nos a trobar el proper setembre.\nAmb tot això i molt més, fem que l’Escola Mowgli cada dia sigui una escola com una casa.\nEstàs aquí:Escola Mowgli General Escola Arriben les vacances


Et poden multar per conduir en xancletes?\nLa gran pregunta de l'estiu ha tornat a sortir i la DGT ha volgut tancar la polèmica.\nLa calor arriba i les persones solen posar-se xancletes o sandàlies per anar més còmodes. Per això, arriba la gran pregunta que es fa tothom durant l'estiu. Ens poden multar per conduir amb xancletes? La realitat és que sempre sorgeixen dubtes, però la DGT ha volgut tancar el debat d'una vegada per totes.\nEl Reglament General de Circulació no estableix cap norma sobre el calçat que hem d'utilitzar per conduir. Així que segons això no hauria de suposar cap tipus de sanció per a ningú, però el que sí avisa la DGT és que conduir amb un calçat inadequat pot suposar un risc per a la seguretat.\nPer tant, la gran pregunta es resol dient que és una cosa subjectiva. Si l'agent que et para considera que el calçat no és segur i còmode per utilitzar els pedals del cotxe et podrien arribar a sancionar amb 80 euros de multa. Els articles als quals podria acollir l'agent serien el 3 .1 que fa referència a la manera de conducció, al 18.1 que obliga el conductor a mantenir la seva llibertat de moviment i al 17.1 que diu que la persona ha d'estar en condicions de controlar el vehicle .


Programadores de l’ENIAc : Centre Civic Convent Sant Agusti\nAra ets a - Inici » Pioners » Programadores de l’ENIAc\nUn cop més ens servim d’una fita de la història de la tecnologia per il·lustrar aquest conjunt tant eclèctic de tallers, en aquest cas l’ENIAC, una màquina gegant considerada la primera computadora. Però, que seria de les màquines sense les persones?, a l’ombra d’aquest meravellós aparell hi ha un grup de dones programadores.\nA les imatges veiem l’ENIAC amb part de les integrants de l’equip de sis dones que la programaven: Kay Antonelli, Jean Bartik, Betty Holberton, Marlyn Meltzer, Frances Spence i Ruth Teitelbaum.\nAnomenada el “Cervell Gegant” per la premsa del moment, l‘ENIAC (acrònim de Electronic Numerical Integrator And Computer), tenia la capacitat de realitzar fins a cinc mil operacions aritmètiques per segon, pesava 27 tones, ocupava una superfície de 167 m² i funcionava amb unes 18.000 vàlvules de buit que havien de reposar-se molt sovint. La programació es feia girant dials i connectant cables manualment a partir de diagrames lògics ja que no existien manuals, referències ni el que avui coneixem com a llenguatges de programació. El treball de les dones de l’ENIAC va fer la programació més fàcil i accessible.\nAquestes imatges dels anys 40 ens parlen del treball col·laboratiu en l’evolució de la tecnologia, alhora que fan visible l’aportació femenina en tots aquests camps.


Kreischbergblick Murau Àustria - Ofertes d'hotels amb els MILLORS DESCOMPTES EN LÍNIA Fer un comentari al lloc web\nKreischbergblickBungalowLarchberg, Murau, Àustria - Veure al mapaNotable7,9Basada en3comentarisKreischbergblickVeure més fotosVeure més fotosVeure totes les 31 fotos\n3 llits dobles, 6 llits de llitera\nTant si es tracta d'un viatge de plaer com si és de negocis, Kreischbergblick és una elecció d'allotjament magnífica quan visiten Murau. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat. El Kreischbergblick, s'esforça al màxim per tal que els seus hostes es tribin còmodes. Per tal d'assolir això, l'hotel compta amb els millors serveis i instal.lacions. Wi-Fi gratuït en totes les habitacions, aparcament de cotxes són només algunes de les comoditats que fan que Kreischbergblick sigui diferent dels altres hotels de la ciutat. A més, totes les habitacions ofereixen una gran varietat de comoditats com ara calefacció, videojocs a l'habitació, aparell de televisió, nevera, renta vaixelles per satisfer els clients més exigents. L'hotel ofereix moltes oportunitats d'oci úniques, com jardí. Kreischbergblick és una elecció inteligents per a viatgers a Murau, i ofereix una estada relaxant i sense molèsties.


Mor un conductor de 22 anys en un accident a Maçanet - Diari de Girona\nMor un conductor de 22 anys en un accident a Maçanet\nacn/ddg maçanet de la selva 27.11.2016 | 00:14\nEstat en que va quedar el vehicle arran de l´accident.\nn Un conductor de 22 anys va morir ahir al matí en sortir de la via amb el cotxe a la N-II a Maçanet de la Selva, segons va informar el Servei Català de Trànsit. El sinistre es va produir quan faltaven deu minuts per les set del matí al quilòmetre 690 de la N-II, a la zona coneguda com Torre del Cartellà i a tocar de l'encreuament cap a la urbanització Montbarbat.\nEl turisme va sortir de la via i el seu conductor, E. J. J., de 22 anys i veí de Cassà de la Selva, va resultat mort. Al vehicle hi viatjaven també dos ocupants més, un home i una dona, que anaven al seient del darrere i van acabar ferits lleus. Ambdós van poder ser evacuats a l'hospital Josep Trueta de Girona. Arran del sinistre es van activar sis patrulles dels Mossos d'Esquadra, tres unitats del SEM i quatre dotacions dels Bombers de la Generalitat. L'accident no va provocar incidències viàries rellevants.


Tarragona vol tornar a superar els 1.000 donants de sang aquest dissabte 16 de setembre\nLa Marató de Donants de Sang de Tarragona convoca per primera vegada a donants de plasma, que hauran de reservar hora per avançat\nActualitzada 13/09/2017 a les 13:21\nEl Teatre Tarragona acollirà, aquest dissabte 16 de setembre de 9 a 21h, una nova edició de la Marató de Donants de Sang. Enguany la jornada arriba a la seva 13a edició i torna a coincidir amb les festes de Santa Tecla. Enguany, la icona escollida per vincular la Marató amb la ciutat ha estat la CucaFera, que llueix al cartell de la marató amb una tireta tot exclamant «sóc donant, ho porto a la closca».\nLa Marató de Tarragona busca cada any assolir un nou rècord de participació i sobrepassar de llarg els mil donants. En aquests moments és una de les campanyes de donació referents a Europa en una sola jornada ja que, segons l’organització, no hi ha cap altra ciutat que aconsegueixi més de mil donacions en un sol dia i un sol lloc.\nCom a novetat, enguany es podrà donar plasma, encara que s’haurà de fer amb reserva prèvia a plasma@bst.cat. També per donar sang i per tal d’agilitzar, l’organització recomana fer reserva prèvia a www.donarsang.gencat.cat. L’objectiu de la campanya, organitzada pel Banc de Sang i Teixits (BST) amb la implicació de l’Ajuntament de Tarragona i l’Associació de Donants de Sang del Tarragonès, és ajudar a recuperar l’estoc de sang que Catalunya necessita mantenir després de l’estiu, quan les reserves de sang baixen un 30% a causa del canvi d’hàbits dels ciutadans.\nUna jornada plena d’activitats pels donants\nL’espai posterior al teatre acollirà activitats per als donants i els seus acompanyants durant tot el dia. Allà s’hi celebrarà l’acte central d’agraïment als col·laboradors de la Marató, el qual serà presentat pel periodista tarragoní de TVC Agustí Forné.\nEntre les activitats destacades hi ha els pintors i caricaturistes que faran caricatures als donants durant bona part del matí. També hi haurà el Nano de la sang, el capgròs donant de sang que acompanya als donants a cada Marató.\nA banda, els donants rebran tot tipus d’obsequis de les entitats, les empreses i els comerços que s’han sumat a La Marató amb la seva aportació. I hi haurà un “Fotomaton-Vine a donar en grup” perquè els donants i els seus acompanyants puguin fer-se una foto i endur-se’n un record de la Marató. Per altra banda, els nens i nenes que acompanyin els seus pares a donar sang rebran un conte dels Superherois de la sang, a més de gaudir d’una zona de joc infantil.


About: Carrer de Pelai\nEl carrer de Pelai és un carrer de la ciutat de Barcelona que marca el límit entre els districtes de Ciutat Vella i l'Eixample. Parteix de la plaça de la Universitat i arriba a la plaça de Catalunya. El nom fa referència al rei Pelai d'Astúries. És un dels principals carrers comercials de la ciutat. Al número 54 hi ha l'edifici dels magatzems Damians (posteriorment El Siglo, i actualment C&A), fets en col·laboració per Eduard Ferrés, Lluís Homs i Ignasi Mas (1915). Al carrer hi havia la seu del diari La Vanguardia, actualment convertida en un hotel.\nAntiga seu de la Vanguàrdia.jpg\n*Ronda de la Universitat *Carrer de Gravina *Carrer de Balmes *Carrer de Bergara *Carrer de Jovellanos *Rambla de Canaletes\nAntiga seu de la Vanguàrdia al carrer Pelai, actualment un hotel\nEl carrer de Pelai és un carrer de la ciutat de Barcelona que marca el límit entre els districtes de Ciutat Vella i l'Eixample. Parteix de la plaça de la Universitat i arriba a la plaça de Catalunya. El nom fa referència al rei Pelai d'Astúries. És un dels principals carrers comercials de la ciutat. Al número 54 hi ha l'edifici dels magatzems Damians (posteriorment El Siglo, i actualment C&A), fets en col·laboració per Eduard Ferrés, Lluís Homs i Ignasi Mas (1915). Al carrer hi havia la seu del diari La Vanguardia, actualment convertida en un hotel. (ca)\nfreebase:Carrer de Pelai


Els consells de BCNClinic Els consells de BCNClinic | La Casa Elizalde\nHome Blog Els consells de BCNClinic\nConviure amb el confinament suposa adaptar el dia a dia a les noves circumstàncies, la qual cosa afecta de manera directa a diferents aspectes físics i emocionals. Per això els professionals recomanen un seguit de consells per poder gestionar aquesta situació de la millor manera possible.\nÉs el cas del centre mèdic BCNClinic, al carrer Mallorca, que abans de tornar a l’activitat i seguir oferint els seus serveis (amb totes les precaucions i mesures de seguretat necessàries), volen compartir la proposta #QuédateEnCasa, un espai on es parla de salut, alimentació i exercici físic en temps de quarentena.\nA través del seu Instagram, en directe de dilluns a divendres de 9 a 9.15 h, tens accés a consells que pots seguir des de casa per cuidar la salut, la bellesa i el benestar, com ara una sèrie de rutines per mantenir-te actiu i activa a partir d’exercicis per enfortir i modelar les cames, definir glutis o corregir la flacciditat dels braços. També parlen sobre els bons hàbits alimentaris (pren nota, per exemple, dels beneficis d’una infusió de llimona i gingebre als matins), o com millorar la pell amb una bona neteja facial, tenir cura del cabell, de la salut dental, i altres propostes tan curioses i adients ara mateix com saber il·luminar correctament i maquillar-nos per les videoconferències.\nSegueix els consells de BCNClinic, professionals amb més de 15 anys d’experiència en el camp de la medicina i cirurgia estètica al barri de l’Eixample!